Kahden miehen nainen

Kahden miehen nainen (myös Mad dog ja Glory; ) on vuonna 1993 ensi-iltansa saanut John McNaughtonin ohjaama yhdysvaltalainen draamakomediaelokuva, jonka pääosissa ovat Robert De Niro, Uma Thurman ja Bill Murray.
"Kahden miehen nainen" julkaistiin elokuvateattereissa maaliskuussa 1993. Alkujaan vaihtelevan vastaanoton saanut elokuva on ajan myötä saanut lähinnä myönteisiä arvioita.
Juoni.
Wayne Dobie (Robert De Niro) on poliisi, joka ryöstön yhteydessä pelastaa vahingossa mafiapomo Frank Milon (Bill Murray) hengen. Milo lähettää Dobielle ”lahjaksi” kauniin baarimikkonsa Gloryn (Uma Thurman) palkkiona henkensä pelastamisesta. Viikon ajan Gloryn on tarkoitus tarjota Dobielle palveluksia. Kun tunteet vyöryvät kehiin, tilanne alkaa mutkistua.
Tuotanto.
Esituotanto.
Vuonna 1989 Glenn Gordon Caron kiinnitettiin sekä elokuvan ohjaajaksi että tuottajaksi ja Richard Price niin ikään tuottajaksi. Muutamia kuukausia myöhemmin Caron kuitenkin jättäytyi pois elokuvahankkeesta, koska hän ei ollut löytänyt kahta sopivaa pääosanesittäjää, joiden aikataulut olisivat sopineet yhteen elokuvan kuvausten kanssa. Harkittuja näyttelijöitä olivat muun muassa Michael Keaton ja Richard Dreyfuss, jotka molemmat kieltäytyivät rooleista. Vuonna 1991 Martin Scorsese ehdotti elokuvaa John McNaughtonille, joka korvasi Caronin ohjaajana.
Roolitus.
Robert De Niro koe-esiintyi sekä Wayne Dobien että Frank Milon rooleihin. Vaikka pelottavan gangsterin Milon roolia pidettiin ilmeisempänä valintana, De Niro päätti sen sijaan näytellä Waynea, ujoa rikospaikkakuvaajaa. Hän lisäksi ehdotti Bill Murrayta gangsterin rooliin ja Kathy Bakeria Leen rooliin. Valmistautuessaan rooliinsa De Niro vietti useita viikkoja perehtyen poliisilaitoksen rikospaikkatutkintayksikön toimintaan.
Näyttelijävalinta Gloryn rooliin kesti useita kuukausia, ja koe-esiintymisiä pidettiin Los Angelesissa, New Yorkissa ja Chicagossa. Lopulta Uma Thurman valittiin rooliin, vaikka hän olikin hieman nuorempi kuin mitä rooliin oli alun perin kaavailtu.
Kuvaukset.
"Kahden miehen naisen" kuvaukset alkoivat 15. heinäkuuta 1991. Elokuva kuvattiin Chicagossa, jossa sen kuvauspaikkoina olivat yökerho Warehouse, diner-ruokala White Palace Grill, italialaiset ravintolat Bravissimo! ja Club Lago sekä Lincoln Parkin kaupunginosassa sijaitseva asuintalo. Alun perin elokuva oli määrä kuvata New Yorkissa, mutta aikatauluvaatimukset olivat pakottaneet siirtämään elokuvan kuvauspaikka Chicagoon.
Murray mursi vahingossa De Niron nenän elokuvan taistelukohtauksen kuvauksissa.
Ensi-ilta ja vastaanotto.
"Kahden miehen nainen" julkaistiin elokuvateattereissa Yhdysvalloissa 5. maaliskuuta 1993 ja Suomessa 4. kesäkuuta 1993. Elokuva tuotti Yhdysvalloissa noin 11 miljoonan dollarin lipputulot ja oli Suomessa vuoden 55. katsotuin elokuva saatuaan 19 272 katsojaa.
Ilmestyessään "Kahden miehen nainen" sai vaihtelevan vastaanoton, mutta ajan myötä elokuva on saanut lähinnä myönteisiä arvioita. Rotten Tomatoes -sivuston mukaan 79 prosenttia kriitikoista on antanut elokuvalle myönteisen arvosanan. Keräys perustuu 33 arviointiin, joista 26 on ”tuoreita” ja seitsemän ”mätiä”. Yli 5 000 käyttäjästä 45 prosenttia on antanut elokuvalle myönteisen arvosanan 3,2/5 keskiarvolla. Metacritic-sivuston mukaan 19 arvostelun perusteella elokuva on saanut 71 pistettä sadasta mahdollisesta. Metacriticin 30 käyttäjää on antanut elokuvalle keskiarvon 6,2/10.